钦定古今图书集成/历象汇编/庶征典/第014卷 > 上封事者言两汉贤良多因灾变以询访阙政
## 钦定古今图书集成/历象汇编/庶征典/第014卷 > 上封事者言两汉贤良多因灾变以询访阙政

“今国家受瑞建封，不当复设。” 遂诏罢制举。

何乔新

古之圣王，设谏鼓，立谤木，惟恐一德之未修，一政之
或阙也。帝舜之世，以言其治，则庶政惟和矣；以言其
民，则四方风动矣；以言其瑞应，则凤凰来仪矣。然帝之命禹曰：“予违汝。”《弼》曰：“汝亦昌言。”曷尝以治化已隆，
而忘求谏之诚哉？真宗之世，仅可为小康耳，一旦以
受瑞建封，遽罢直言极谏之科，何其不思也！且所谓
瑞者何瑞乎？以圣祖之降为瑞耶，则出于黥卒所言；
以天书之降为瑞耶，则出于憸人所造；以紫芝、白鹿、
嘉禾、瑞木为瑞耶，则出于谀臣所上。求所谓“庶政惟
和，四方风动，凤凰来仪”者无有也。当是时，蝗飞翳空，
非灾变乎？岁旱民饥，非灾变乎？帝虽询于刍荛，未足
以消沴致和也。顾乃罢制举以自涂其耳目，是犹尪
瘠之人黜和扁，屏药石，而语人曰：“吾身康强耳。”呜呼！
为此说者何人欤？殆孔子所谓“一言可以丧邦”也欤？